b'\n_START_ARTICLE_\nKlen\n_START_SECTION_\nOpis\n_START_PARAGRAPH_\nKlen je riba z valjastim telesom, pokritim z velikimi luskami. Ima izrazito veliko, plo\xc5\xa1\xc4\x8dato glavo s \xc5\xa1irokim \xc4\x8delom in velikimi usti, katerih ustnice so mesnate in \xc5\xa1iroke, v njih pa so dvoredni zobje, kar izkazuje roparsko ribo. Hrbet je pri odraslih primerkih sivozelene barve, boki so srebrni ali zlatorumeni, trebuh pa bel. Hrbtna in repna plavut sta temnej\xc5\xa1ih odtenkov, prsni imata rde\xc4\x8dkaste konice, trebu\xc5\xa1ni in predrepna plavut pa so rde\xc4\x8dkaste barve. Klen dose\xc5\xbee dol\xc5\xbeino do 60 cm in je te\xc5\xbeak do 4 kilograme. V izjemnih pogojih \xc5\xbeivijo do 20, v povpre\xc4\x8dju pa le okoli 10 let. Spolno dozorijo v tretjem ali \xc4\x8detrtem letu starosti, drstijo pa se od aprila do junija na plitvih prodi\xc5\xa1\xc4\x8dih hitrega toka rek. V \xc4\x8dasu drstitve dobijo samci drstne bradavice po glavi in telesu._NEWLINE_Klen se v mladosti hrani z vodnimi \xc5\xbeu\xc5\xbeelkami in li\xc4\x8dinkami in ob\xc4\x8dasno z ikrami drugih ribjih vrst ter vodnim rastlinjem, odrasli kleni pa se hranijo tudi z ribami.\n_START_SECTION_\nRaz\xc5\xa1irjenost\n_START_PARAGRAPH_\nKlen je raz\xc5\xa1irjen po celi Evropi, razen na skrajnem severu in jugu. \xc5\xbdivi v jatah v vseh ve\xc4\x8djih vodotokih, pa tudi v jezerih in drugih stoje\xc4\x8dih vodah. Odrasli samci pogosto postanejo samotarji. Ponekod v severni Evropi ga je najti celo v somornici. Pozimi se umakne v globlje dele rek in jezer, spomladi pa se vra\xc4\x8da v plitvej\xc5\xa1e tokove. Pri nas ga je najti v vseh rekah donavskega pore\xc4\x8dja, predvsem v pasu postrvi, lipana, mrene in plo\xc5\xa1\xc4\x8di\xc4\x8da. Ogro\xc5\xbea ga regulacija re\xc4\x8dnih tokov, ki mu uni\xc4\x8duje drsti\xc5\xa1\xc4\x8da ter organska onesna\xc5\xbeenost vodotokov.'